Os chinitos - Praza Pública\nTomando un viño cunhas amizades no bar Chavolas, en pleno centro do Casco Vello, nunha taberna con tradición e lembranzas desde os anos 60, e que agora iniciou outra travesía cun patrón experimentado que leva o barco por mares substanciosos, comezou a mostrarnos a súa bodega onde aparecían viños de alta calidade e prezo que, segundo nos dixo, saborean maiormente as familias chinesas viguesas que visitan o seu comedor.\nNon só comen e beben do mellorciño, senón que os multimillonarios chinos descubriron Galicia e están comprando as industrias e negocios tradicionais vigueses. Por citar algunhas: Ence, produtora de caldeiras e útiles para barcos, xa hai anos que está nas súas mans; as Conservas Albo, unha das fábricas de conservas pioneiras na cidade, onde tantas mulleres pasaron de rogar peixe ou seren carrexonas desde o Berbés, o porto pesqueiro, a coñecer o ritmo e o tempo do traballo proletario, a promover folgas sen a axuda da patronal, ou conseguir garderías nalgúns dos lugares de traballo para teren máis protexidas as crianzas. Aquela conserveira, con tres xeracións en Vigo pasou a ser agora da pesqueira Sanghái Kaichuang, por 60’9, e terá sede en Hong Kong.\nDe comezos do s.XX son tamén os estaleiros vigueses, fundado polos cataláns, onde construían os barcos precisos para a pesca, base dunha florecente industria que fixo medrar a cidade. Os estaleiros tamén teñen sona de seren os mellores na construción naval do mundo. E aquí chega un famoso millonario chino, para comprar por 72 millóns os estaleiros Rodman. O Centro comercial Gran Vía tamén pasou a mans chinesas.\nDeixo para o final a sorpresa maior. O CITIS Group compra o Club Celta de futbol por 150 millóns de euros. O Celtiña, a referencia de todos os siareiros vigueses, desde os avós e trasavós, un sinal de identificación, con ese nome tan pondaliano, onde cantan “Ondiñas veñen, Ondiñas veñen, ondiñas veñen e van…”tamén pasa a mans de Wang, un gran multimillonario de procedencia humilde, que usa sentencias de Confucio para adoutrinar os seus colaboradores. Agardamos que faga o mesmo cos xogadores do equipo, e lles inculque moral para que non sigan as malas prácticas de Ronaldo. O seguidor de Confucio parece querer demostrar que se pode ser un capitalista honrado. Porén, o seu compatriota Sam Pa, que tamén veu negociar á nosa ría co seu espectacular Iate, foi detido por corrupción polo Partido Comunista e encóntrase no Cárcere.\nHai que ver a cabeceira de A Voz de Galicia do día 11, para comprobar o ben que debuxan a insignia do Celta o alumnado dunha clase infantil de Shanghai, adestrados polo profesor galego que lle dá aulas. Unha nova e asiática xeración de afeccionados. Alguén dubida de que vivimos no mundo global?\nNada cambiará no referente ao espectáculo futbolístico. O diñeiro non ten emocións nin afectos. Que se lucre Mouriño ou Wang nada cambia. A afección o que quere é ver xogar e gañar o equipo.\nUnha das cousas que menos me gustaba facer, cando nena, nos anos da ditadura, era postular, ou sexa pedir para un colectivo que estaba atrasado e famento no mundo. Un deles eran os chinos. Metíanche na man unha gran cabeza de louza con riscos chineses que tiña unha abertura para introducir moedas, un cabezón-peto. Con el cumpría percorrer as rúas acosando os transeúntes: “Algo para os chinitos”.\nAi, o mundo! A evolución! Cantas voltas dá!\nAquí non se queren enteirar. Ulos os donos da Parroquia, os fillos de Breogán, os soberanistas, … os que teñen encarcerada a Lingua. A ver cando se decatan de que ademais de atrasados, super- conservadores, son ridículos!


#mOendo do Revés | O BNG anda a meter a man na caixa dos seus ex-militantes\nQuedei abraiado! Si, abraiado cando me ensinaron un cargo con data do 03/05/10 de 32,68€ na conta de Caixanova dunha ex-militante do BNG. Tiña feita unha solicitude de baixa de domiciliación dende agosto de 2008. Estaba dada de baixa por activa (ao tela solicitado ao (IR)Responsable Comarcal) e por pasiva (por devolver os recibos dende aquela data). Trátase dun caso illado? Non creo …\nAgora, o ordenante, BNG – BLOQUE NACIONALISTA GALEGO, cárgalle na conta a esta ex-militante o equivalente a cota de catro meses. A pregunta é: como é posible que che carguen algo na túa conta cando tes feita unha solicitude de baixa desta domiciliación? A resposta do empregado da entidade: iso é que alguén dende dentro da entidade volveu a dar de alta a domiciliación (?). Certo: fixádevos onde di “Data de alta“. Quen asinou esa alta?\nSerán infiltrados do BNG en Caixanova? Será que Gayoso quere cobrar a súa débeda? Será esta a forma de evitar a perda de financiamento co constante goteo de baixas que está acumulando cada mes o BNG? Fixádevos que na comarca de Allariz – A Limia o (IR)Responsable Comarcal, Xosé Manuel Pérez Bouza (quen non foi quen sequera de pedir unha desculpa ao facerllo saber), ponse como obxectivo que as devolucións de recibos por parte dos militantes non superen o 5% cada mes… como estará a cousa!!\nPara min esa acción só ten un nome (ATRACO) e os seus autores outro (LADRÓNS).\nFai “clic” na imaxe para ampliar\n« O código dos mortos\nOs “non representantes” dos “non traballadores” »\n2 thoughts on “O BNG anda a meter a man na caixa dos seus ex-militantes”\n24 Xuño 2010 at 12:26\nEsta militante non será unha das que pretendian votar por que enton sería un atraco e unha tomadura de pelo os que pagamos e participamos.\n24 Xuño 2010 at 14:06\nEvidentemente non pretendía votar. Si fose así non devolvería o recibo como fixo, nin se vería na obriga de realizar outra orde de cancelación da domiciliacion, porque a anterior orden “alguén (de caixanova) de dentro” a anulou. Porque se fan estes cargos a conta corrente de ex militantes e non se realizan aviso algún de pagamento aos militantes que si o son e ten a posibilidade de porse ao día? A pregúnta é retórica….


alboradainfantil: febrero 2013\nVISITA DAS NAIS DE SARAH e XIRA, na clase de Casi\nHoxe ao chegar do recreo atopámonos cunha sorpresa na clase. Estaban as nais de Xira e Sarah, Vero e Loli, acompañadas polo pai de Sarah, Rober, e Pablo e Angel, os seus irmáns.\nNada máis entrar na clase atopámonos cun guiñol, "isto prometo" pensabamos todos e todas.\nPrimeiro merendemos, mentras Pablo e Angel, xogaban cos nosos xoguetes baixo a atenta mirada do pai de Sarah.\nCando rematamos a merenda, comenzou o espectáculo.\nPara empezar sentámonos todos e todas, no chan, frente ao guiñol.\nVero e Loli repartiron palomitas de cores a todos e todas e así deu comenzo a obra, titulada: "Os tres porquiños".\nPasamos un rato moi divertido!!!!\nEsperamos que volvan outro día cunha nova idea o con outra obra; xa que o fixeron xenial!!!\nNoraboa Loli e Vero polo ben que o fixéchedes e tamén a Rober pola sua colaboración.\nPublicado por Casi en 16:39 0 comentarios\nNOVOS VÍDEOS ENTROIDO\nPublicado por Casi en 20:13 1 comentarios\nHoxe celebramos o día de San Valentín. Día de celebración do amor pola familia e amigos.\nNa clase de 3, traballamos o día de San Valentín facendo un corazón de cartón a nivel individual, e outros comestibles, nos que participamos todos.\nFomentamos: amizade, compañeirismo, participación, colaboración...etc.\nFoi divertido e moi saboroso\nPublicado por Casi en 17:53 0 comentarios\nPublicado por Casi en 20:26 0 comentarios\nHoxe celebramos no Cole o tradicional desfile de "ENTROIDO". Este ano o tema elexido foi: "Museo Alborada".\nCada curso ou ciclo elexiu un cadro dun pintor famoso para representar neste Entroido.\nOs nenos e nenas de Infantil elexiomos o cadro "Figuras invertidas" de Joan Miró.\nO pasado xoves foi unha xornada moi especial. Os nenos e nenas de 5 anos celebramos unha festa de Entroido na que non faltaron piratas, princesas, cabaleiros, superheroes… e ata unha enfermeira! Pasámolo xenial! Houbo moitas sorpresas. Elaboramos unha careta da nosa mascota Aris, degustamos unha merenda especial e bailamos un montón. Non volo perdades!\nSEMANA DE ENTROIDO, na clase de Chelo\nFESTA DE ENTROIDO, na clase de Casi\nHoxe na clase houbo : princesas, batmans, spidermans, peter pan, bruxas, draculinas....ata un pavo real. Menuda fauna!!!\nPasámolo moi ben, e como en toda boa festa houbo: un bo xantar e un baile para rematar. Pero tamén fixemos unha careta, a que non adiviñades de que?\nPois descubrilo vos mismos!!!\nAta mañan, xa que mañán continuamos de troula.\nPREPARACIÓN DO DESFILE DE ENTROIDO, na case de Mª JOSÉ\nNa seguinte presentación, os nenos e nenas da clase de 5 anos queremos compartir con todos vós como elaboramos o noso disfrace do cadro de Joan Miró, “Figuras Invertidas”, e os emocionantes momentos previos ao desfile de Entroido. Moitas grazas ás nais que viñeron axudarnos para que todo saíse fenomenal.\nPublicado por Casi en 17:04 0 comentarios\nPASENIÑO COA LINGUA, na clase de Mª JOSÉ\nO pasado martes, os nenos e nenas de 5 anos levamos a cabo unha actividade moi divertida. Trasladámonos ao ximnasio para ¡xogar coa lingua! Si, si. Unhas rapazas do departamento de Normalización Lingüística do Concello de Vigo propuxéronos un reto: conseguir as pezas dun crebacabezas xigante con moitas palabras en galego. Para logralo tiñamos que ir superando unhas probas moi divertidas. E así foi. Non hai nada que se nos resista! Ollade que ben o pasamos!\nPREPARACIÓN DO DESFILE DE ENTROIDO, na case de Mª ...


Canariodopenedo: Os cambios de uso de Punta Promontorio inician a recta final\nOs cambios de uso de Punta Promontorio inician a recta final\nA corporación municipal de Mugardos tomou o acordo de aprobar de forma provisional a modificación para a adecuación de uso de regasificación no chan industrial de Punta Promontoiro. O asunto saíu adiante cos votos a favor do BNG, PP e PSOE. O grupo de Esquerda Unida votou en contra. En cuestión de días, a administración local remitirá o acordo plenario á Xunta para que se pronuncie definitivamente sobre certos cambios introducidos no PGOM para adaptar a área industrial de Punta Promontoiro ás últimas normativas, tanto ambientais como de ordenación do territorio. Así, do documento sancionado polos concelleiros na sesión do pasado xoves despréndese un conxunto de disposicións polas que se establece desde un proxecto de sustentabilidade ambiental para a fachada marítima de Mugardos ata un para adaptar o Plan Xeral de Ordenación Municipal ao de urxencia.\nAs novas disposicións que existen con respecto á ordenación de litoral e do territorio son outras cuestións tamén previstas. As modificacións xa contan co beneplácito de administracións como o Ministerio de Medio Ambiente, a Demarcación de Costas, Patrimonio da Xunta e a Consellería do Mar, entre outros. Sobre os contidos do documento tamén foron informados aqueles colectivos e asociacións que se viñeron pronunciando en contra da instalación da planta na ría de Ferrol. Precisamente, os inconvenientes aos que o Concello de Mugardos tívose que enfrontar nos últimos anos pola falta dun estudo de impacto ambiental que xustifique a instalación da planta na costa mugardesa é, senón o principal, si un dos alicerces fundamentais que están detrás da modificación puntual do PGOM para a adecuación de uso de regasificación no chan de Punta Promontoiro.\nAínda que desde o Concello sempre se deixou claro que a instalación da planta é anterior á disposición que obriga á elaboración do informe ambiental, tamén se confía en que coa entrada en vigor do documento acábense as posibles reticencias que poidan existir con respecto a unha planta que "cumprirá todos os requisitos esixidos por lei".\nEtiquetas: Concello, Forestal, Mugardos, Punta Promontorio, Reganosa


O FARO DE AREALONGA. CASAL, UXÍA. 9788483027073 Librería Trama\nCando un mide cento trece centímetros, é xornalista e ten un carácter impulsivo, as cousas non resultan fáciles. Arealonga, a vila natal pode ser un refuxio onde aclarar ideas, visitar vellos amigos e descansar coa familia. Pero o que agarda a Rosalía é unha trama chea de puntos escuros na que o pasado de Néstor, fareiro, antigo científico e, sobre todo, prezado amigo, volve ao presente cunha forza que sacode o que ata ese momento semellaba firme como as rochas. A desaparición duns cons, os estraños movementos do mar preto da praia onde está a Cova do Mouro e a presenza na vila mariñeira de catro traxeados xaponeses desencadearán as indagacións da xornalista que a dirixirá a coñecer a existencia do proxecto APRETA, dirixido á creación dun aparello reductor do tamaño, e do proxecto TRAMA, un transportador de materia.\nO faro de Arealonga de Uxía Casal é unha engaiolante novela de intriga e suspense, na liña das mellores obras da actual ficción científica contemporánea.


A Fundación TIC cubre a Superliga de voleibol para a súa emisión en directo en Canal + e Popular TV\nTécnicos e alumnos fan posible a retransmisión do encontro entre o Xacobeo 2010 Ribeira Sacra e o Cuesta Piedra Santa Cruz de Tenerife\nTécnicos da Fundación TIC e alumnos da Escola de Imaxe e Son –EIS- cubriron o encontro entre o Xacobeo 2010 Ribeira Sacra e o Cuesta Piedra Santa Cruz de Tenerife que se celebrou no pavillón de deportes da Pinguela de Monforte de Lemos.\nO traballo da Fundación TIC fixo posible a emisión en directo de dito encontro na canle de deporte de Canal +, Sportmanía, así como en Popular TV.\nAlumnos e recén titulados da EIS, acompañados por persoal técnico da Fundación, participaron nesta actividade como complemento á súa formación. Deste xeito, a TIC continúa impulsando a inserción laboral e facilitando o ensino práctico.\nNa actualidade, o organismo dependente da Deputación mantén relación con máis de 60 empresas nacionais para as que produce contidos audiovisuais de toda índole. Isto fai posible que os novos profesionais realicen retransmisións de eventos deportivos, realización de videoclips musicais ou produción de programas televisivos.


Onde tomar os seus avós en Austin, TX\nCando os familiares están a visitar, pode ser difícil atopar actividades que sexan compatibles coas preferencias e / ou limitacións físicas de todos. As seguintes atraccións son ideais para aqueles que buscan gozar de Austin a un ritmo acelerado.\nTorre da Universidade de Texas\nTorre UT. Imaxe de Jacci Oso\nAo elevar 28 historias e 307 pés ao ceo por encima do campus da Universidade de Texas, a Torre da Universidade de Texas é o fito máis fácil de recoñecer do campus. A poucos quilómetros ao norte do centro da cidade, a torre segue sendo un dos edificios máis altos da área do campus e está encima dun gran outeiro, polo que se pode ver desde moitos puntos de vista da cidade. Desde o seu debut en 1937, a estrutura serviu como o edificio principal do campus de UT. A cuberta de observación situada debaixo da torre do reloxo foi pechada durante varios anos despois de que un pistolero, Charles Whitman, fose un torneo de disparos da torre en agosto de 1966. Agora, as visitas de mazo de observación están dispoñibles mediante reserva e os visitantes poden gozar de vistas panorámicas do paisaxe urbana. O Capitolio do estado de Texas, Mount Bonnell e outros monumentos de Austin son fácilmente visibles desde esta altura. A torre normalmente está iluminada cunha luz branca pola noite, pero despois de vitorias atléticas e outros logros, as luces da torre se fan queimadas, a cor da escola oficial.\nTren Zilker Zephyr. Stephen Saks / Getty Images\nZilker Park, o maior espazo verde urbano de Austin, ocupa 351 hectáreas ao longo da costa sur de Lady Bird Lake con Barton Springs Road que atravesa o medio do parque. Os campos herbáceos acollen partidas de fútbol, xogos de voleibol e picnics. Os xardíns de voleibol de area normalmente son de primeira orde, primeiro serve, pero tamén poden ser reservados para grandes grupos por unha taxa. O Parque Zilker no extremo sur do parque, completo co tren Zilker Zephyr, pinta entre os pequenos. Dentro do recinto do Zilker Park, os visitantes atoparán Barton Springs Pool e Zilker Botanical Garden, así como eventos estacionais, incluíndo o Festival de Música de Austin City Limits, o Kite Festival anual ea serie de música de verán Blues on the Green. Os kayaks e as canoas pódense alugar á hora en dous sitios, un preto da piscina de Barton Springs eo outro á beira do Lady Bird Lake. O xardín e o museo de escultura de Umlauf están ao longo da fronteira oriental do parque.\nSegundo distrito de rúa\nToy Joy. Robert Macias\nO centro da cidade de Austin posúe máis de rañaceos comerciais e oficinas gobernamentais; abundan os lofts urbanos, restaurantes e tendas locais, especialmente no distrito de Second Street. A área de tres bloques brinda unha experiencia de compra alternativa ao centro comercial estándar. A roupa de moda, a decoración do fogar e as tendas de xoias únicas están intercaladas entre cafés para a saúde, cafeterías, bares de viños e restaurantes gourmet como Cantina Laredo e Three Forks. Moitas das tendas e algúns dos restaurantes son propiedade e operacións locais. Os empregados da cidade e os empresarios locais investiron fortemente en Second Street como unha forma de animar á xente a vivir, xogar e traballar no centro. O complexo do City Hall de Austin engade un elemento funky ao Second Street District (o edificio ten unha cola de armadillo), mentres que outra zona comercial popular, South Congress Avenue, está a poucas illas ao sur.\nCoñecida pola súa fermosa vista sen obstáculos da zona de Austin desde mediados dos anos 1800, Mount Bonnell alberga fotos familiares, pousadas de sol e propostas románticas de matrimonio nunha base regular. Os visitantes aparecen na base do outeiro e traballan ata case 100 pasos de pedra, unha ganancia de elevación de 190 pés, ata o outcropping aberto e aberto que mira cara ao sur da cidade e do lago Austin a continuación. É unha subida bastante sinxela, pero os parentes de anciáns poden consideralo reto. Un pequeno carril de grava leva lentamente cara abaixo e cara á esquerda, ofrecendo lugares tranquilos para a súa reflexión persoal cunha clara visión da enorme Ponte Pennybacker. Mire a esquerda do Monte Bonnell para atopar o Capitolio do Estado de Texas e a Universidade de Texas Tower no campus da Universidade de Texas. Unha serie de torres de radio próximas dan lugar á beleza dalgunhas das vistas. Á noite, as luces vermellas das torres dan ao lugar unha sensación de outro mundo.\nÁrea mixta de Blanton. Emily Starbuck Gerson\nComo museo principal de arte na área metropolitana de Austin, o Museo de Arte Jack S. Blanton ten unha colección masiva con máis de 17.000 obras, incluíndo a arte moderna e contemporánea americana e latinoamericana, así como o século XV para impresións e debuxos contemporáneos. Situado na esquina sueste do campus da Universidade de Texas, adxacente ao Museo de Historia do Estado de Bob Bullock Texas e a pouca distancia do Capitolio do Estado de Texas, o edificio Blanton encarna as liñas de arte moderna limpas co seu simple granito e fachada de pedra caliza, paredes brancas e ángulos interiores crujientes. Planifique unha visita de varios días, se é posible. Con 124.000 pés cadrados de espazo, o museo non se pode explorar por completo nun só día. Xunto coas coleccións establecidas e as exposicións de turismo, o museo tamén organiza conferencias, charlas de galerías, concertos, obradoiros ea escena B cada vez máis popular, unha noite mensual de mesturas, cócteles e espectáculos musicais entre a arte.\nO bar do lobby do hotel Driskill. Cortesía Driskill Bar\nIsto é absolutamente, de forma positiva, o mellor lugar en Austin para que a xente en xeral vexas así como a detección de estrelas. Ademais, o Bar Driskill ten barman altamente experimentado e profesional que sabe derramar unha bebida de calidade. A decoración toca Texas, con lámpadas en forma de pistolas e cadeiras de coiro. Pero de volta ás persoas que vexan. O histórico hotel Driskill atrae produtores de películas e baróns de petróleo, estrelas de cine e millonarios dot-com. Se simplemente te plantas no bar, atoparás a alguén interesante antes de que a noite termine. Se xa coñeciches a alguén interesante, este é un gran lugar para traer unha cita para un nightcap. Os sofás de coiro son o suficientemente lonxe do bar principal para permitir que se escoiten, aínda que aínda está o suficientemente preto para detectar calquera famosos que puidesen pasear. Un piano adoita cantar de fondo, pero ocasionalmente un completo cantan-along rompe.\nO indicador máis fiable dun salón de baile de alta calidade en Texas é a presenza de persoas maiores, especialmente persoas de idade que bailan e giran e parecen sen coñecemento de calquera outro que o seu compañeiro. Nalgunhas noites, o Broken Spoke está cheo de persoas maiores que danzan círculos ao redor dos novatos. Na maioría das veces, hai unha mestura de mozos e vellos, vaqueros e hipsters, veciños e turistas. O piso de baile de madeira macizo divide a sala en dous, con zonas de estar a cada lado. As bandas, xa sexan mozos ou vellos, xogan principalmente música country tradicional. Porque ese é o tipo de propietario da música que James White gusta, estivo facendo cousas deste xeito desde 1964, e non ten intención de cambiar. Outro fanático da música country tradicional, un certo estranxeiro de cabeza vermella, foi coñecido por saír aquí cando non está de xira.\nEste soto é despretensioso pero inconfundible, ofrecendo jazz en vivo sete noites por semana. E normalmente non hai cobertura nos días laborables. A noite do luns de Michael Mordecai Jazz Jam é imprescindible; nunca sabes quen pode aparecer. Os faraóns de jazz xogan todos os mércores pola noite; O membro da banda, Stanley Smith, pode facer que o clarinete soe como un saxo saudábel. Os actos de percorridos de todos os Estados Unidos tamén xogan regularmente. A superestrella de jazz Wynton Marsalis interpretou na Sala Elephant varias veces ao longo dos anos.\nO Oasis no lago Travis. Cortesía Jared Tennant / Oasis\nUn pór do sol é a estrela do show todas as noites en The Oasis. Encaramado nunha ladeira cuberta de pontes con gradas, os comensais aplauden espontaneamente mentres o sol deslízase detrás das montañas. Durante anos, o restaurante foi criticado pola súa comida e bebidas caros e mediocres. Agora, podes ter a túa opinión e unha boa comida tamén. O Relleno a lume a lombo está recheado con carne de porco ou pollo picante e cuberto con queixo fresco, cilantro e crema mexicana. O Devil Grilled Shrimp é un prato de camarón enorme recheo de jalapeños en rodajas empaquetados en touciño e revestido de chiles doces. Para gozar dun potaje ideal, obtén a margarita dourada, cun flotador de Cazadores Brancos e un chorrito de zume de laranxa. As noites do domingo, a banda de jazz latino The Brew xoga na barra adxacente de Starlight Terrace. Un tellado retráctil está aberto durante o bo tempo para permitir a danza baixo as estrelas.\nHill's Cafe. Foto de Robert Macias\nHill's Cafe é un restaurante e concerto masivo no sur de Austin. Inaugurado en 1941 como unha cafetaría de 20 lugares, o local ampliouse varias veces ao longo dos anos. O complexo pode albergar ata 500 persoas. Un espazo de actuación ao aire libre detrás do restaurante acolle a estrelas de música local e nacional. Solicite The Sizzler para o seu filete de sinatura servido nun prato chisporroteo. Non é só unha presentación dramática; axuda o bisté a quentar máis tempo mentres a devora. The Hill's Old-Fashioned Burger gañou varios premios mellor hamburguesas do xornal estadounidense Austin Statesman. O bar interior é un lugar popular para ver os deportes da Universidade de Texas, en particular o fútbol de Longhorn.\nSe os seus avós son da variedade esporádica, Cedar Street pode ser unha boa opción nocturna. A discoteca está formada por tres espazos distintos. Hai dous bares interiores a cada lado dun gran patio ao aire libre. A música e a danza ocorren no patio mentres a maioría das mezclas ocorren nas barras longas e estreitas. As bandas adoitan ser bandas divertidas e bailables, como Spazmatics e SkyRocket. O lugar pode estar embalado os fins de semana, pero é tan grande que normalmente pode atrapar un asento se permaneces alerta. As almas incómodas poden facer un ciclo desde un bar a través do patio e cara atrás. A multitude adoita estar no grupo de 30 a 40 anos de idade. É un pouco máis tranquilo que a multitude de Sixth Street tolo e salvaxe, pero aínda hai unha boa cantidade de sacudidas.\nBob Bullock Museo de Historia do Estado de Texas\nMuseo Bob Bullock. Witold Skrypczak / Getty Images\nO museo extensivo pode ser demasiado para explorar nun día, pero probablemente podes atopar unha sección específica que atrae aos teus avós. A exhibición de naufraxio La Belle adoita captivar aos visitantes de todas as idades. Os artefactos atopados en augas relativamente pouco profundas no Golfo de México contan a historia do buque condenado que partiu de Francia en 1684. O proceso de escavación comezou en 1995 e esencialmente implicou construír unha presa temporal sobre o naufraxio para que os elementos puidesen ser desenterrado do fondo fangoso. Se os seus avós están interesados na historia máis recente, o terceiro piso abarca o negocio do petróleo, a industria do gando, a música de Texas, a Era de dereitos civís ea NASA. O teatro IMAX do museo presenta unha mestura de documentais históricos e películas actuais coas últimas tecnoloxías cinematográficas.\nOrdes de artificios en Austin\nPrincipais pidades de Texas para vacacións de San Valentín\nMellores bodegas en Austin e no centro de Texas\nServizos de reparación de ordenadores e teléfonos en Austin\nLugares sorprendentes para visitar en East Sabah, Borneo\n¿Debería dirixir un autocaravana ou remolcar un remolque?\n11 Rexuvenecemento de Retiros e Resorts de Benestar de Goa\nRestaurantes máis quentes e vida nocturna de Yaletown\nO que está aberto o día de Nadal en San Antonio\nQue é Arak?


O BNG demanda a creación dunha Unidade Especializada en Desordes Alimentarias en Vigo - Novas - Bloque Nacionalista Galego de Vigo - BNG - Bloque Nacionalista Galego\nBNG Vigo 07 maio 2021 - 17:23\nsanidade hac desordes alimentarias\nO Bloque Nacionalista Galego vén de formular unha batería de iniciativas no Parlamento galego para urxir a posta en marcha dunha Unidade Especializada en Desordes Alimentarias na cidade de Vigo, para permitir a abordaxe integral destas doenzas e ofrecer unha atención sanitaria efectiva ás persoas que as padecen\nUnha demanda que se reitera após darse a coñecer o caso dunha menor, cun cadro de anorexia nerviosa, no que a súa familia denunciou a desatención da que foi obxecto, con citas que demoraron durante meses e a falla dunha atención especializada neste tipo de trastorno.\nA deputada do BNG, Alexandra Fernández, denuncia a falla de unidades especializadas en desordes alimentarios, dado que en Galiza só existe unha instalada en Compostela e cunha capacidade máxima de 8 pacientes, o que provoca que moitas persoas fiquen excluídas desta atención integral. "Neste tipo de trastornos é chave que reciban unha abordaxe terapéutica temprana, de forma continuada e que conte cun equipo multidisciplinar de profesionais de psiquiatría, endocrinoloxía, psicoloxía ou enfermería coa que si contarían nunha Unidades Especializadas en Desordes Alimentarias. Non pode ser que haxa pacientes que queden excluídas de acceder a un tratamento que é sumamente importante para unha evolución favorable do trastorno", argumenta Fernández.\nA fronte nacionalista rexistrou xa diferentes iniciativas a nivel parlamentar para urxir a Xunta de Galiza a creación dunha unidade especializada en Vigo que dispoña, como mínimo, de área de consulta externa, área de hospitalización aguda, área de hospitalización prolongada e área de hospital de día, así como do persoal suficiente que asegure aos pacientes un tratamento intensivo e continuado por parte dun equipo multidisciplinar.\nFernández lembra que en 2015 o PPdG anunciaba a creación dunha Unidade de Desordes Alimentarias no Hospital Álvaro Cunqueiro. "Seis anos despois a proposta segue gardada nun caixón, a pesar de que supuña un recoñecemento de que a situación actual é insuficiente e insostible. Unha situación que non pode seguir demorando e máis aínda se temos en conta as alertas que están lanzando distintos especialistas sobre o aumento de casos que se está detectando por mor da pandemia", remacha Fernández.\nPola súa banda, o portavoz municipal do BNG de Vigo, Xabier P. Igrexas, alertou de que a situación denunciada deixa en evidencia "as graves insuficiencias" que padece a atención sanitaria na área de Vigo.\nIgrexas cargou con dureza contra o Partido Popular a quen responsabilizou da falla de medios no hospital Álvaro Cunqueiro para a adecuada atención de desordes alimentarias pola imposición dun modelo "privatizador e recortado". "No mesmo hospital Álvaro Cunqueiro que, cunha campaña bochornosa de propaganda, o PP quere facer medalla de ouro da cidade, e que o seu portavoz, Alfonso Marnotes, se atreve a cualificar como 'un dos mellores hospitais do Estado' o único que lle ofreceron a unha menor con anorexia nerviosa foron citas con meses e meses de atraso en psiquiatría e endocrinoloxía, pero sen ningún tipo de atención especializada", reprochou.\nAliás, o edil nacionalista, afeou que "a Xunta do PP só reaccionou cando a familia se veu empurrada pola desesperación a denunciar esta situación publicamente e a única alternativa que lle deron foi trasladala a 100 quilómetros [a Santiago] Este é o modelo sanitario que o PP quere premiar coa medalla da cidade e que padecemos preto de 600 mil persoas da área sanitaria de Vigo"\nO BNG de Vigo urxe o Goberno local a actuar perante os graves e continuados incumprimentos na XER


Grupo Deus non paga, quere despedir a 103 traballadoras e agora coacciona ao persoal para que se reincorpore - CIG: Confederación Intersindical Galega\n03 Xullo 2022 07:16\nCoaccións ás folguistas, coaccións ás traballadoras que están gozando as vacacións e mesmo presións ao persoal que se atopa de baixa médica para que se incorporen aos seus postos. Estas son as agresivas manobras ás que está recorrendo a dirección de Grupo Deus, a quen non lle parece abondo con presentar un ERE para despedir a 103 empregadas e negarse a pagar os salarios dos últimos cinco meses.\nAsí o denunciaba publicamente a Secretaria Nacional da FGAMT-CIG, Dores Martínez Castelo, ao remate da marcha a pé que protagonizaron as traballadoras dende as instalacións da empresa no Polígono Industrial até a Alameda de Ordes. Unha mobilización á que se sumou solidariamente o comercio local, pechando as súas portas durante 45 minutos para acompañar as traballadoras na súa protesta polo centro da vila.\n"Queremos agradecer especialmente á asociación de comerciantes este xesto, co que manifestan a mesma preocupación que as traballadoras do Grupo Deus, as extraballadoras de Virianto, de Téxtil Mendo ou dun cento de talleres que pecharon: que isto implica pobreza para o concello de Ordes e pobreza para a comarca", subliñaba Martínez Castelo ao remate da marcha. De igual xeito, quixo agradecer o apoio amosado pola Corporación local e o alcalde da vila, que hoxe tamén participou na manifestación.\nNa súa intervención, a sindicalista denunciou as coaccións da empresa, que no día de onte comezou a chamar as traballadoras en folga -pero que non forman parte do ERE- para "convencelas" de que se reincorporen aos seus postos. "A empresa puxo en marcha a maquinaria para dividir ao persoal, asegurándolles que, se desistían de seguir na folga, daquela habería cartos para lles pagar os salarios. Pero a que andamos?, mentiron sempre e seguen mentindo", aseverou.\nMartínez Castelo subliñou que as presións da dirección tamén se estenden ao persoal que se atopa de vacacións e mesmo ás empregadas en situación de baixa médica. Neste último caso, a empresa "anímaas" a coller a alta voluntaria e reincorporarse ao seu posto, aducindo que é moi necesario sacar o traballo para adiante e servir os pedidos.\n"Se hai tanto traballo que atender, aquí hai 103 persoas dispostas a traballar. Pero con unha condición, que o traballo ten que levar salario". Unha afirmación que foi seguida por un berro unánime que se escoitou en toda a alameda: "se non cobramos, nós non traballamos".\nNeste senso, a sindicalista lembrou que as traballadoras levan preto de seis meses sen cobrar as súas nóminas, a pesar de que na empresa nunca faltou carga de traballo. De feito, apuntou, polo volume de pedidos moitas empregadas aínda teñen pendente de gozar as vacacións do ano pasado e a compensación polas horas extraordinarias. "Onde están eses cartos e por que non se lle paga as traballadoras? Así é como xestionan o Grupo Deus", valorou.\nPerversións da reforma laboral\nA Secretaria Nacional da FGAMT-CIG puxo o acento nas consecuencias da regresiva reforma laboral aprobada polo PP, por mor da que se suprimiu a autorización administrativa para a aplicación dos EREs. "Grazas a esta reforma non nos vai quedar outra saída que levar este conflito ao xulgado, e xudicializar 103 despedimentos para facer valer o dereito á defensa do emprego e o dereito a cobrar o salario. Doutro xeito, a Consellaría podería arquivar neste intre o expediente de regulación e impedir que se executaran estes 103 despedimentos".\nAsí as cousas, as traballadoras continuarán coa folga ao longo desta semana e a próxima e coas concentracións diarias diante das instalacións da empresa.


Rolda Internacional: 28 / 10 / 2018 | Erregueté\nOs eventos que celebran a entrega do XVII Premio Europa de Teatro realizaranse en San Petersburgo do 13 ao 17 de novembro. As celebracións inclúense no programa do VII Fórum Cultural Internacional de San Petersburgo.\nEste ano, o laureado polo Premio Europa de Teatro é Valery Fokin, director do Teatro Alexandrinsky de San Petersburgo e fundador e presidente do Centro Meyerhold de Moscova. Como parte dos eventos haberá funcións dos seus espectáculos Svejk. Return, Masquerade. Memorias do Futuro eToday 2016.\nAdemais de Fokin, foron galardoados co Premio Europa de Novas Realidades Teatrais Tiago Rodrigues, Sidi larbi Cherkaoui, Circus Cirkör, Jan Klata, Julien Gosselin e Milo Rau. Ademais, Nuria Espert recibiu o Premio Especial, que recoñece unha personalidade que combine, ao longo da súa carreira, o talento artístico coa proxección internacional e o compromiso ético.\n“Este ano, esperamos que o número de participantes no Fórum Cultural supere as trinta mil persoas”, explicou Olga Golodets, viceprimeira ministra de Rusia.\nO goberno israelí non quere subvencionar películas e obras de teatro que poñan en causa o estado israelí. O goberno redactou un proxecto de lei o domingo 21 de outubro para recortar subvencións para películas e obras de teatro que non mostren “lealdade” ao estado. A lexislación foi presentada por Miri Regev, ministra de Cultura e Deportes de Israel, co apoio de Moshe Kahlon, ministro de Facenda.\nO texto outorga aos dous ministerios o poder de retirar os fondos destinados a calquera institución, organización ou evento que presente traballos que neguen a Israel en tanto que estado xudeu e democrático, que ataquen a bandeira nacional, que inciten ao racismo e ao terrorismo ou que presenten o día da independencia do país como un día de loito. Esta é unha referencia directa á poboación palestina, que conmemora o Nakba –”desastre” en árabe– o éxodo de 700.000 palestinos en 1948, canda a creación de Israel.\nPara moitos artistas, esta lei ten como obxectivo eliminar as obras críticas coas políticas de Israel. O líder da oposición, Tzipi Livni, pediulle ao goberno que retroceda: “esixir a lealdade nas artes é un novo paso para silenciar a liberdade de expresión e forzar a cultura a ser a voceira do goberno”.\nMiri Regev mantén unha tumultuosa relación co mundo artístico israelí. En 2017, afirmou estar “avergoñada” de que a academia israelí presentase aos Oscar Foxtrot, unha película israelí que indaga nas emocións das persoas que viven nun Estado en permanente estado de guerra e que gañou o León de Prata – Gran Premio do Xurado do Festival de Venecia. Segundo Regev, o filme de Samuel Maoz “ensucia a imaxe dos militares israelíes”. A ministra non foi invitada a cerimonia de entrega dos Premios Ophir, o máximo galardón do cine israelí, nos que Foxtrot obtivo oito galardóns.\nA lei proposta debe ser presentada e votada polo Knesset, o parlamento de Xerusalén, antes de entrar en vigor.\nRobert Wilson impresionou ao público e á crítica do Teatro Olímpico de Vincenza coa súa versión de Edipo, unha obra inspirada libremente na traxedia de Sófocles, considerada por Aristóteles, na súa poética, a cúspide do teatro tráxico.\nPensada como unha coreografía coral, esta versión presenta aos bailaríns como esculturas móbiles, nunha sutil homenaxe á bailarina e coreógrafa alemá Pina Bausch. Coa colaboración do saxofonista e artista plástico Dickie Landry, a bailarina mexicana Casilda Madrazo, a bailarina grega Michalis Theophanous e o coreógrafo grego Dimitris Papaioannou, o espectáculo, coproducido polo Teatro Stabile de Nápoles, estará en cartel no Teatro Mercadante desa cidade do 9 ao 20 de xaneiro de 2019.\nPor primeira vez nos seus 40 anos de historia, o festival Theatertreffen de Berlín realiza unha convocatoria aberta a nivel mundial para o seu foro Stuckemarkt, en maio de 2019, invitando aos artistas a presentar un texto ou proxecto teatral. Baixo o título Was kommt nach dem Protest? (Que sucede despois da protesta?), Stuckemarkt está particularmente interesado en novos autores e artistas que exploren novas narrativas e perspectivas e que desenvolvan linguaxes artísticas innovadoras. Un xurado seleccionará un total de cinco textos / performances.\nFundada en 1978, Stuckemarkt é a máis antiga iniciativa para promover a escritura contemporánea nos países de fala alemá –e, dende o 2012, tamén a performance artística– e é un foro de intercambio entre dramaturgos, artistas de performance, produtores, comisarios, editores e críticos.\nPara máis detalles, aquí.\nA Kent State University cancelou os seus plans de poñer en escena o musical West Side Story despois de que algúns estudantes hispanos se opuxesen a un elenco sen estudantes hispanos en papeis principais.\nA historia contada en West Side Story fala de dúas pandillas rivais na cidade de Nova York: os Jets, anglosaxóns, e os Sharks, portorriqueños. Ningún dos tres papeis principais de personaxes portorriqueños lles foi dado aos estudantes hispanos, segundo o diario dixital KentWired.com. Varios estudantes brancos foron escollidos para facer os papeis dos personaxes hispanos, informou o xornal informativo.\n“Se non tiñan en mente un elenco diverso e non pensaban que nós, como estudantes latinos, poderíamos representar estes papeis principais, por que continuar coa función?”, declarou unha representante dos estudantes á emisora WKSU.\nO National Theatre de Londres inclúe dende hai uns días a opción de ver o espectáculo cuns “lentes intelixentes” que mostran “subtítulos en vivo”, sobre os cristais, a medida que os actores falan. A medida, pensada para persoas con problemas de audición, foi saudada por organizacións de intérpretes de linguaxe de signos que traballan con teatros, que declararon que resulta unha solución mellor que os sobretítulos, xa que estes forzan a dirixir a mirada lonxe da acción sobre a escena.\nO National Theatre ofrece este servizo gratuíto en dúas das producións de este ano e espera poder ofrecelo xa en todos espectáculos de 2019.\nNa imaxe, unha escena de Oedipus, de Sófocles, en versión de Robert Wilson. Foto: Lucie Jansch


As Pontes, quilómetro cero da Volta a España en coche eléctrico. - Vive As Pontes\nInicio As Pontes As Pontes, quilómetro cero da Volta a España en coche eléctrico.\nAs Pontes, quilómetro cero da Volta a España en coche eléctrico.\nAs Pontes, 25 de Maio do 2017\nAs Pontes converteuse esta mañá no quilómetro cero da primeira volta a España en vehículo eléctrico, unha iniciativa impulsada por Endesa e o Concello en colaboración con varias marcas automobilísticas. Un traballador da planta, Francisco Javier Paz, é o encargado de conducir o coche na primeira etapa, que culmina na cidade de Lugo, aínda que o circuíto desenvolverase ao longo de 2.000 quilómetros e de 19 provincias españolas, tanto da Península como das Illas.\nO alcalde das Pontes, Valentín González, valorou positivamente que Endesa elixise a vila como punto de partida para a volta e admitiu a necesidade de que as administracións aúnen esforzos para promocionar o uso destes vehículos e reducir as emisións no transporte.\nMiguel Temboury explicou que a estratexia de Endesa para cumprir o acordo de París susténtase en tres eixos: o comercial, outorgando facilidades para a compra deste tipo de coches e tamén para recárgalas; o interno, que levou a que 274 empregados comprasen un coche eléctrico, e tamén en materia de investigación e desenvolvemento.\nMáis info no enlace: DESCARGAR\nArtigo anteriorInformación Programa educativo e de dinamizacón da infancia\nSeguinte artigoQuere o teu mercado – 27 de maio


Naiara Cambas, directora de Investigación Social da Fundación Científica da AECC: "A sociedade coñece que alimentos evitar para a hipertensión pero non os que preveñen o cancro" | Revista | EROSKI CONSUMER\nNaiara Cambas, directora de Investigación Social da Fundación Científica da AECC: "A sociedade coñece que alimentos evitar para a hipertensión pero non os que preveñen o cancro"\nCada ano diagnostícanse en España máis de 160.000 casos de cancro. As previsións para o futuro son aínda máis terroríficas. Estímase que para os vindeiros cinco anos superen os 200.000. Malia a crueza dos datos, Naiara Cambas, Directora de Investigación Social da Fundación Científica da Asociación Española contra o Cancro (AECC) prefire falar en positivo: os casos aumentan, pero tamén as cifras de supervivencia entre os enfermos. E o que é aínda máis esperanzador, segundo a OMS, o 40% dos casos pódense previr. O cambio cara a hábitos de vida máis saudables implicaría que preto de 75.000 casos de cancro non se chegasen a desenvolver.\nUn recente informe realizado pola AECC revelou que a maioría das persoas melloraría os seus hábitos se tivese máis información sobre a relación entre alimentación e cancro. Sábese pouco dos alimentos protectores fronte ao cancro, e menos aínda dos promotores da enfermidade. Para previr distintos tipos de cancro, incluído o colorrectal (o de maior incidencia en España), requírense poucos cambios: comer acotío froitas e verduras, facer exercicio e evitar o consumo de tabaco e alcohol.\nAcaban de publicar un informe 'Mitos da alimentación e o cancro. Todo o que deberías saber'. Que hai de certo nas seguintes afirmacións? A alimentación inflúe un 100% no desenvolvemento dun cancro.\nEstá 100% demostrado que a alimentación por exceso, é dicir, "pasarse" coas calorías, graxas saturadas, graxas trans, azucres, e tamén por defecto (fibra, antioxidantes) inflúe no desenvolvemento e mais na prevención do cancro. Non obstante, a alimentación non é o único factor; tamén afectan outros como o tabaco, o alcohol, o sedentarismo e mesmo a xenética.\nO aceite de oliva e mais o brócoli preveñen a aparición do cancro, mito ou realidade?\nAmbos os dous alimentos, aceite e crucíferas (brócoli, repolo, coles e coliflor) conteñen substancias que axudan ao organismo a defenderse das células canceríxenas. Isto non significa que se os comemos a miúdo, mesmo acotío, esteamos absolutamente protexidos, pero si contribuímos a reducir a probabilidade de desenvolver determinados tumores. Ao salientarmos as propiedades protectoras dun alimento sempre temos que falar no contexto duns hábitos de vida e de alimentación saudables, xa que ningún alimento ten por si só a capacidade de previr ou reducir o cancro.\nAs froitas e verduras son alimentos protectores, verdade ou mentira?\nAbsolutamente certo. Os seus compoñentes, minerais, fibra, vitaminas e substancias bioactivas como os antioxidantes son imprescindibles para o correcto funcionamento do organismo e protectores fronte ao cancro e outras enfermidades como as cardiovasculares. A OMS e o Instituto Americano para a Investigación do Cancro (AICR) recomendan, para conseguir os seus efectos protectores, un consumo igual ou superior a 600 gramos diarios de froitas, hortalizas e verduras.\nPero séguense as recomendacións de consumo destes alimentos?\nNon sempre. Segundo o informe, só un 40% dos enquisados come dúas ou máis pezas de froita ao día, fronte a outro 40% que o fai algúns días, e os outros, que o fan só ocasionalmente. Coas verduras acontece algo semellante, só un 35% toma verduras segundo as recomendacións.\nCal ou cales son os alimentos que cre a xente que axudan a previr o cancro?\nCuriosamente, a maioría coñece os alimentos que son máis ou menos axeitados en caso de hipertensión (non ao sal), colesterol (non ás graxas) e obesidade (evitar alimentos con alto potencial enerxético, de graxas e de azucres), mentres que pouco saben de alimentos protectores fronte ao cancro. No noso informe, entre os que responderon, o 30% mencionaron as verduras e o 35% as froitas.\nE sobre os alimentos promotores do cancro, que se sabe?\nSábese ben pouco. Afortunadamente, os poucos que coñecen esta cuestión están no certo porque mencionan o alcohol, as graxas... Outros alimentos como o leite enteiro, os queixos, a manteiga ou as bebidas azucradas non se contemplan como promotores, aínda que en exceso poderían selo. Non se ten asumida a relación entre obesidade e cancro, pero existe. Non tanto pola obesidade en si mesma, senón polos malos hábitos que conduciron a ela, como o exceso de calorías, graxas e azucres, e a falta de exercicio.\nDaquela, un neno que toma decote bolería industrial e alimentos cunha alta porcentaxe de graxas saturadas e de graxas trans ten máis posibilidades de sufrir cancro?\nAs dietas que inclúan o consumo frecuente de graxas (saturadas e trans) e de azucres vincúlanse a unha maior probabilidade de sufrir un cancro na idade adulta. A educación en bos hábitos dende a infancia é fundamental, e o mellor xeito de que se aprenda é poñelos en práctica entre toda a familia.\nQue prácticas dietéticas ou culinarias son tan nocivas como para prescindir delas?\nNon convén comer a miúdo alimentos cociñados directamente sobre o lume, en concreto as partes carbonizadas, que son as potencialmente canceríxenas; o queimado do pan torrado ou dos alimentos asados á grella ou tipo churrasco. Hai que evitar utilizar o aceite moi usado da frixideira e filtralo tras o seu uso. Deste xeito, evítase que os restos de fariñas ou do pan relado se carbonicen.\nAs bagas goji teñen unha grande aceptación entre os consumidores, en parte polas súas aparentes (aínda que infundadas) propiedades curativas. Chéganlles consultas sobre estes e outros alimentos 'supostamente milagreiros'?\nCando algo se pon de moda, un bo número de persoas cre nas súas propiedades, pero non fai o mesmo co máis sinxelo, certo e demostrado: alimentación sa, variada e equilibrada. A mensaxe da asociación está enfocada neste sentido, sen entrar ao detalle de modas pasaxeiras sobre alimentos.\nAta que punto a sociedade é consciente do vínculo que existe entre a alimentación e a saúde?\nCuriosamente vese unha asociación maior en positivo, entre a alimentación sa e equilibrada e a prevención de enfermidades, pero non se é tan consciente de que unha mala alimentación inflúe de xeito negativo.\nE a nosa sociedade está concienciada abondo da importancia de levar unha dieta saudable?\nTemos interiorizado que queremos seguir unha dieta equilibrada e en boa medida coidamos que o estamos facendo ben, mais, ao entrar en detalle (consumo de froitas, verduras...), queda moito por mellorar. O informe revelounos que nove de cada dez persoas estarían dispostas a mudar os seus hábitos de vida se tivesen máis información sobre alimentación e cancro.\nEstámonos afastando da dieta mediterránea entendida como unha dieta promotora de saúde?\nOs cambios no estilo de vida, os horarios, as modas alimentarias inflúen neste distanciamento. Os expertos insisten en que deberiamos reducir o consumo de carnes, graxas e doces a prol doutros alimentos como peixes, legumes, carnes magras, froitas e hortalizas. A inactividade física causa preto de dous millóns de mortes no mundo ao ano segundo a OMS. Preocupa saber que tres cuartas partes dos entrevistados declararon non realizar actividade física con regularidade.\nSe a dieta mediterránea parece ser a panacea contra o cancro, por que outras sociedades como a chinesa teñen baixos índices de cancro?\nNo desenvolvemento do cancro inflúen moitas variables. A alimentación é unha delas, á que se suma a xenética, o contorno, a cultura, etc. Está demostrado que a dieta mediterránea é promotora de saúde. Esta concepción de entender a alimentación e o estilo de vida é abonda como para defender a dieta mediterránea por si mesma, sen necesidade de introducir alimentos doutras culturas (como puidese ser a soia, típica da cultura chinesa) como medida preventiva de enfermidades.\nExisten as dietas anticancro? Se é así propóñame varias e para todas as idades.\nServe a mesma para todos, está baseada na dieta mediterránea. Os conceptos xerais son comúns a todas as persoas, aínda que se deben adaptar as cantidades ás particularidades individuais. O segredo está en seguir unha alimentación baseada en froitas, hortalizas e verduras, legumes e alimentos integrais. Todo iso combinado cun estilo de vida responsable e activo.\nPDF: Fai clic aquí para Descargar esta información en PDF (554 Kb)


Leiceaga denuncia a discrimanción dos concellos que non están gobernados polo PP\n20 julio 2016 19:05 h.\nXunta de Galicia Galicía subvenciones Xoaquín Fernández Leiceaga\nO candidato do PSdeG pediu que a Xunta asuma os seus "gastos propios" e libere aos municipios dos que non lle corresponden\nO candidato do PSdeG á Xunta, Xoaquín Fernández Leiceaga, denunciou este martes a "actuación nesgada e discriminatoria" do Goberno galego cos concellos que non están gobernados polo PPdeG, polo que pide que cese do que considera un abuso dos gastos discrecionais.\nEn rolda de prensa tras reunirse cos alcaldes socialistas que forman parte da comisión Executiva da Fegamp, Leiceaga denunciou a "constatación" desta discriminación que segundo dixo, é palpable, na repartición de fondos para a reparación de danos causados polos temporais ou para infraestruturas. Neste sentido referiuse a procedementos "singulares" como o do Plan Hurbe que concede axudas aos concellos por "orde de entrada", cunha cota que se cobre en 24 horas, e que ao seu xuízo débese a que algúns municipios están previamente avisados, e que fai que só municipios "amigos" do PP sexan "ben tratados".\nLeiceaga destacou que ten como compromiso, "recuperar a iniciativa lexislativa" que os socialistas presentaron no Parlamento na pasada lexislatura\nLeiceaga recordou así que esta discriminación non pode continuar posto que os concellos "doutra cor" diferente do PPdeG aglutinan á "maior parte dos cidadáns". Ademais, pediu que a Xunta asuma os seus "gastos propios" e libere aos municipios de gastos que non lle corresponden como os derivados do mantemento dalgunhas infraestruturas do ámbito sanitario ou educativo.\nSinalou que o presidente galego, Alberto Núñez Feijóo, anunciará medidas no sentido de rebaixar a carga sobre os concellos pero con decisións que responden unicamente ao intento de "lavar a cara en período electoral". "Feijóo ten tres meses para emendarse a se mesmo", advertiu Leiceaga que enmarca as medidas da Xunta en mera estratexia electoral.\nCon todo, destacou que el ten como compromiso, "recuperar a iniciativa lexislativa" que os socialistas presentaron no Parlamento na pasada lexislatura para "regular e corrixir esta situación" co fin de reducir a marxe de discrecionalidad cunha repartición de recursos con criterios obxectivos.\nCuestionado polo respaldo que o socialista Alfredo García, presidente da Fegamp, dá a algunhas das medias impulsadas polo Executivo, Leiceaga insistiu en que "non existe dobre discurso" e simplemente débese á defensa da práctica institucional que non resta o "combate" ao nesgo discriminatorio empregado polo Goberno galego.\nLeiceaga denuncia a discrimanción dos concellos que non están...


Protección Civil de Cuntis participou en 435 operativos o ano pasado - Pontevedra Viva\nProtección Civil de Cuntis participou en 435 operativos o ano pasado\nMartes 15 de Xaneiro, 2019 ás 14:20 do Martes 15 de Xaneiro, 2019\nMemoria do 2018 de Protección Civil de Cuntis\nA Agrupación de Voluntarios de Protección Civil (AVPC) de Cuntis ven de presentar a súa Memoria anual de actividades do pasado ano 2018 no que o 112 notificou dun total de 435 operativos.\nA metade das actuacións da AVPC Cuntis responden a colaboracións co Concello ou con entidades que solicitan a súa presenza en eventos para a coordinación de aspectos de seguridade ou loxística.\nA pesares do gran volumen de traballo que existe no propio Concello, onde, por razóns obvias, priorizan as actuacións, procuran colaborar con todas aquelas outras agrupacións que o solicitan.\nNo tocante ás emerxencias o ámbito de actuación da AVPC Cuntis está cuberto, en termos normativos, polo Grupo de Emerxencias Supramunicipais de A Estrada, situado a unha distancia de 11 quilómetros e unha isócrona de 20 minutos e a subsede de Vilagarcía de Arousa do Parque de bombeiros Comarcais do Salnés, a 23 quilómetros e unha isócrona de 25 minutos. Debido a estes tempos, elevados para emerxencias tempo-dependentes como pode ser un incendio ou un accidente con atrapados, a AVPC é a primeira resposta a emerxencias do Concello.\nRespecto aos accidentes de tráfico, tanto con feridos como únicamente con datos materiais, a Memoria sinala que un número significativo deles teñen lugar na estrada nacional N-640, especialmente no tramo coñecido como "curvas de Castroloureiro". Esta zona é un tramo especialmente perigoso debido ao radio das curvas existentes, con moito arborado que propicia que o firme esté mollado durante moita parte do día, e polo tanto deslizante; se ben é certo que se realizaron algunhas actuación por parte do Ministerio de Fomento, ao igual que no casco urbano.\nA seguinte tipoloxía que alberga máis intervencións é a recollida de animais, tanto vivos coma mortos. A meirande parte destas actuacións danse por chamadas de veciños que atoparon un can en algún sitio, gran parte deles abandonados, e que ante a posibilidade de que sexa perigoso, requiren a nosa presenza para que se fagan cargo.\nTamén existe un número importante de avisos relacionado coa vespa velutina e con gando que o propietario non ten controlado, as limpezas de vía por árbores ou verquidos e as asistencias sanitarias, en colaboración co 061.


O CD Burela FS Pescados Rubén felicita á selección española pola súa conquista do Campionato de Europa celebrado en Belgrado. A sétima Eurocopa chega ás vitrinas de España tras un brillante torneo no que os pupilos de José Venancio López demostraron ser os mellores e na gran final plasmaron todas as súas virtudes; calidade, compromiso, presión, dinamismo, estratexia,...para derrotar por un contundente 3-7 a Rusia. Ademais, a este título colectivo hai que sumarlle os individuais que foron tamén para internacionais españois como a bota de ouro para Miguelín e Mario Rivillos e a bota de prata para Alex Yepes.\nO fútbol sala galego estivo representado no Europeo polo xogador o MoviStar Inter, Adrián Alonso Pereira “Pola” e por David González Piñón, membro do corpo técnico de José Venancio López como analista de vídeo. No palco do Arena Belgrado, a selección tamén contou co apoio do vicepresidente da Federación Galega de Fútbol Sala e do CD Burela FS Pescados Rubén, José Luis Sáez Castro, que mostrou a súa enorme “satisfacción pola reconquista da Eurocopa. Felicito á selección española polo gran éxito que supón este título continental que chega logo de superar innumerables contratempos e pon de manifesto a forza e carácter dun equipo que encheu de ledicia España e particularmente ao Fútbol Sala nacional”. O dirixente da FGFS tamén quixo agradecer o “excelente trato que recibín por parte da UEFA e a RFEF en todo momento”.


A Área Empresarial do Tambre homenaxeará a nove empresas que cumpren 25 anos no polígono\nO acto será o 4 de decembro\nA Asociación Área Empresarial do Tambre (AAET) homenaxeará este ano a nove empresas que cumpre 25 anos na asociación do polígono industrial: Noyamóvil, Cymel, Cograf Cooperativa Gráfica, Suministros y Afilados, Centro de Investigaciones Submarinas (CIS), J.C. Courrier, Alonso Libros, Maderas Ramos Moreira e Suminorte.\nRedacción 29 nov. 2019 polígono del Tambre José Fernández Alborés Noyamóvil asociación área empresarial do tambre Suminorte\nPolígono do Tambre, en Santiago.\nA entidade celebrará o acto de homenaxe o vindeiro mércores, 4 de decembro, no salón de actos da súa sede do Centro Empresarial do Tambre, a partir das 20 horas. Fará entrega aos homenaxeados dun pergameo acreditativo e un pequeno agasallo.\nO evento estará presidido polo presidente de AAET, José Fernández Alborés, e contará coa asistencia de diversas autoridades autonómicas e locais e representantes de asociacións empresariais, como o conselleiro de Economía, Emprego e Industria, Francisco Conde; o alcalde de Santiago, Xosé A. Sánchez Bugallo; e o reitor da Universidade de Santiago (USC), Antonio López; entre outras. Ademais, asistirán representantes das nove empresas distinguidas.\nA asociación, que este ano celebra o seu 40 aniversario, distingue a capacidade de traballo que, alomenos, durante 25 anos veñen realizando as nove empresas desde as súas naves no Polígono do Tambre.\nO presidente, José Fernández Alborés, explica que a asociación organiza este evento multitudinario para enxalzar as particularidades e o bo facer de cada empresa, pero sempre destacando os “ingredientes comúns e imprescindibles” para o éxito empresarial que comparten todas as compañías, como son a ilusión, o esforzo e a colaboración. “As empresas mostran ao longo da súa traxectoria a ilusión por construír, por ver nacer e medrar o seu proxecto e consolidalo ou mesmo transmitilo a outra nova xeración, unha evolución alcanzada grazas a un gran esforzo na procura da competitividade, o mantemento da confianza dos clientes e un afán por innovar e reinventarse ano tras ano", explica Alborés.


N.D. 20 noviembre 2020 14:45 h.\nImaxe tomada durante a gravación do vídeo das coleccións de fin de estudos. DUVI\nO Sexto Edificio acollerá a mostra Edición Limitada, coleccións de traballos do alumnado da Esdemga\nHaberá Debut 2020, aínda que sen pasarela. Así o confirmou este xoves a Universidade de Vigo. E é que a pandemia non permite a celebración do desfile no que cada ano os novos egresados da Escola de Deseño e Moda de Galicia (Esdemga) amosan os seus traballos de fin de estudos no recinto feiral de Pontevedra. "Tivemos que adaptarnos e reinventarnos", salientou a directora da Escola, Lola Dopico, en declaracións recollidas polo Diario da UVigo. "Debut tamén é unha semana de formación e de actividades, na que tendemos pontes entre o alumnado que remata os seus estudos e o ámbito profesional", engadiu.\nDeste xeito, desde o vindeiro luns 23 ata o 27 de novembro celebrarase esta convocatoria que inclúe un amplo programa de actividades formativas dirixidas ao alumnado do Máster en Deseño e Dirección Creativa en Moda, así como un encontro virtual dos novos egresados e egresadas con empresas do sector. Ademais, o xoves 26, abrirá as portas unha exposición cos proxectos levados a cabo polo alumnado no Sexto Edificio do Museo de Pontevedra e que leva por título Debut 2020. Edición Limitada.\n"Desde o principio, desbotamos a posibilidade de facer o desfile, pero si buscabamos alternativas, porque entendíamos que había varias cousas que podíamos facer para seguir amosando o traballo que facemos nas aulas e seguir tendendo pontes coa cidadanía, que para nós é algo moi importante", manifestou Dopico.\nA exposición que poderá visitarse ata o 13 de decembro estará conformada por unha selección de proxectos realizados o pasado curso polo alumnado, no seu primeiro ano de formación do mestrado, o que contribuirá a achegar a cidadanía aos "procesos de aprendizaxe" nesta titulación da Facultade de Belas Artes. A mostra leva por título Edición limitada, nun xogo de palabras que fai referencia tanto ás limitacións obrigadas polas circunstancias, como á obrigada adaptación fai desta edición "única", en alusión ás coleccións cápsula que lanzan as firmas de moda durante un período limitado.\nVÍDEO COAS COLECCIÓNS. Tal e como explica no Diario da UVigo a directora da Esdemga, a crise sanitaria motivou que para organizar esta exposición se contase con traballos de primeiro curso e non polos proxectos que realizaron os alumnos e alumnas de fin de estudos, "que son coleccións que o alumnado ten que presentar diante do tribunal", dada a complexidade que suporía combinar a propia avaliación coa súa exposición.\nVisibilizar as coleccións finais do alumnado é un ano máis o obxectivo do Debut, polo que a UVigo vén de gravar un vídeo coas coleccións destes estudantes, "no que contamos con imaxes das coleccións fotos, do proceso de elaboración e con pequenas entrevistas ás e aos estudantes que rematan", explicou Dopico. O vídeo, que contou tamén coa "produción sonora en vivo" do grupo Fotogenia, que realizou unha composición ex profeso para esta peza audiovisual, difundirase a través das redes sociais na vindeira semana a fin de dar a coñecer todo o talento e a creatividade que sa coce entre as paredes da Esdemga.\nTalleres presenciais e encontros virtuais\nTalleres presenciais e outras propostas de carácter virtual conforman o amplo programa de actividades que abrangue esta edición do Debut. Este empeza o luns coa primeira xornada dun workshop sobre moulage, a cargo de José Carlos Herrera, “un dos maiores especialistas nesta técnica”, que constitúe, sinala Dopico. Tamén o luns celebrarase a primeira sesión dun taller sobre ilustración de moda a cargo da investigadora e ilustradora Marta Riera. O martes 24 terá lugar o seminario online Introdución á base de datos de tendencias WGSN, a cargo de Ivonne Soteras; mentres que o xoves levarase a cabo un taller virtual de introdución ao retoque fotográfico para moda, a cargo de Mariana Maglio, CEO da empresa White Retouch. Como en anteriores edicións, Debut pecharase coas Xornadas Técnicas de RRHH, dirixidas a que os novos titulados e tituladas poidan manter as súas primeiras entrevistas con representantes de recursos humanos de diferentes empresas do sector. Unhas xornadas que, nesta ocasión, desenvolveranse tamén de xeito virtual.\nPontevedra terá Debut 2020, sen desfile pero con catro días de...


Boliche – Mentalizacción\nen 19 abril, 2021 por Comitéen Universo Creativo\nHoxe chegada dende lonxe, pero nunca tan preto cos medios dixitais, queremos mostrarvos unha iniciativa moi enriquecedora que se leva a cabo en FEAFES Melilla. No seo desta delegación naceu hai catro anos o grupo teatral chamado Los Trastos.\nO seu obxectivo é, mediante o arte e a cultura, loitar contra o estigma, ademais de formar espazos saudables de entretemento e realización persoal. A maiores, conséguese formar parte da axenda cultural de Melilla, e gañar voz como colectivo e asociación.\nRecentemente Los Trastos acaba de estrear a súa curtametraxe Boliche, dirixida por Paco Casaña.\nParabéns ao Equipo de Melilla!!!\nDeixámosvos coa curta, da moito que pensar.\nPrórroga II Concurso Fotográfico Deixádevos de lerias: Traballo en Igualdade


Nigrán festexa o Día do Libro coa plantación do souto «Carlos Casares»\nO Concello de Nigrán festexou esta mañá o Día Internacional do Libro no CEIP «Carlos Casares» de Vilariño coa presentación do gran mural pintado na súa fachada, pola recoñecida artista baionesa Lula Goce, e a plantación de 40 castiñeiros nun terreo municipal anexo bautizado como «Souto Carlos Casares» e que formará parte xa do centro. Aos actos acudiu o alcalde de Nigrán, Juan González, e os dous fillos de Carlos Casares, Hakan e Christian, que ademais foron alumnos do centro.\nNigrán e a Fundación Érquete desenvolven un programa de emprego inclusivo\nO Concello de Nigrán e a Fundación Érguete, xunto a Deputación de Pontevedra e Zona Franca, levarán a cabo por vez primeira no municipio un programa de emprego inclusivo a través dun curso de «Auxiliar de Comercio» destinado a formar futuros traballadores de tendas, supermercados e grandes superficies.\nAberta a inscrición para a «VIII Travesía a nado Costa Serena» de Nigrán\nNigrán acollerá o próximo 8 de xullo a «VIII edición da Travesía a nado Costa Serena», en Praia América, unha das travesías con maior participación de toda Galicia e espera reunir a máis de 500 nadadores e nadadoras procedentes de todo o noroeste peninsular. A travesía, organizada polo club Tumetapersonal, Atlantic Extrem Sports e o Concello de Nigrán, conta coa colaboración da Deputación de Pontevedra e a Secretaría Xeral para o Deporte entre outros patrocinadores.\nO «NigranJazz» finalista, por terceiro ano consecutivo, nos Premios Martín Códax da Música\nO festival «NigranJazz», organizado dende o Concello de Nigrán, foi seleccionado onte á noite como finalista, por terceiro ano consecutivo, dos «Premios Martín Códax» da música. Este foi elexido na quinta edición xunto a Resurrection Fest (Viveiro) e o Pardiñas (Guitiriz) na categoría de mellor festival, á que se presentaron 21 candidaturas de toda Galicia.\nUCN da luz verde ao apoio ao Orzamento de Nigrán\nO partido independente Unión Centrista de Nigrán ( UCN), deu o pasado luns o apoio ao acordo alcanzado por escrito e asinado entre o seu portavoz municipal, Antonio Fernández Comesaña e o alcalde Juan González, para a aprobación dos orzamentos do ano 2018 e que serán sometidos a ditame da comisión informativa de Facenda, a celebrar este mércores, cuxo importe total ascende a 15.676.749,29 €.\nPáxina 1 de 148


Losada reclama a Feijóo que priorice a dinamización económica e creación de emprego para garantir os servizos públicos - PSdeG-PSOE\nInicio Economía Losada reclama a Feijóo que priorice a dinamización económica e creación de emprego para garantir os servizos públicos\n18.01.2012 32641281A Abel Losada, CPFF 0\nO portavoz do Grupo Socialista, Abel Losada, reclamoulle hoxe a Feijóo que priorice as medidas dirixidas á dinamización económica e da creación de emprego, que constitúen “o principal mecanismo de sostibilidade e eficacia dos servizos públicos. Criticou os “vaivéns” do presidente da Xunta, que hoxe apoia os créditos do ICO que en xullo cualificaba de “broma”.\nO responsable socialista fixo unha valoración do Consello de Política Fiscal e Financeira –CPFF- de onte e acusou a Feijóo de antepoñer os intereses do seu partido aos intereses de Galicia. Explicou que a Comunidade Autónoma non ten realmente un “problema obxectivo inmediato de liquidez” senón que, dixo, quen ten problema para acadar liquidez “son os cidadáns” pola falla de traballo e de créditos.\nExplicou que as medidas aprobadas onte “forman parte dun bloque único” xunto co decreto de 30 de decembro para subir o IRPF. Explicou que “os ingresos van ir ao Estado, que percibirá a contía do aumento de impostos”, que suporán unha caída na actividade económica en termos de recadación estimada no 1 por cento do PIB, a cal recaerá sobre as comunidades autónomas.\nLosada sinalou que o presidente da Xunta “non pode en ningún caso aplaudir o que criticou fai 6 meses” e tampouco pode “aplaudir unhas medidas que poden ser a solución de algunhas Comunidades Autónomas” e non de Galicia. Neste sentido, puntualizou que “non vaia ser que os galegos teñamos agora que pagar o aeroporto de Castellón ou a estatua do señor Fabra”.\nExplicou tamén que estes fondos “se teñen que devolver” xa que forman parte de fondos “condicionados a serios axustes que van comprometer severamente os servizos públicos esenciais”. Polo tanto, concluíu, “o que ten é que centrarse nas medidas de reactivación económica e de creación de emprego”.\nArtigo anterior\tAcuña esixe solucións inmediatas para as mulleres afectadas polas próteses defectuosas Artigo seguinte\tBurgo di que Feijoo vai investir 8 millóns de euros na programación cultural do Gaiás\nO PP négase a mobilizar 550 millóns dos orzamentos para reducir as desigualdades, reactivar a economía e impulsar a creación de emprego


Apuntamentos para unha traxedia: de como Chévere foi e deixou de ser compañía residente no Concello de Teo - Praza Pública\nPresentación de 'Eurozone' en Teo CC-BY-SA Alberto Ramos\nCoñecín a compañía de teatro Chévere aló polos 90 cando representou no Teatro Principal de Compostela a obra Río Bravo, coa que demostrou que era posible facer teatro de masas dende un posicionamento comprometido coa realidade galega e en lingua galega. Dende aquela primeira vez, seguín sempre con pracer a súa traxectoria e tamén a da Sala Nasa.\nAceptar a posibilidade que a compañía nos ofrecía foi unha decisión política fundamentada na súa traxectoria e no convencemento de que a cultura, ademais de cultivar mentes, tamén dinamiza economicamente\nCando acudín por recomendación do amigo Paco Macías a unha Ultranoite, matinei en que case conseguiran a cuadratura do círculo: ofrecer un espectáculo de case catro horas onde convivían cadros musicais con interpretacións actorais, monólogos con representacións de concursos televisivos, circo con mimo, comedia con traxedia e con traxicomedia está ó alcance de moi poucas compañías. E todo isto concibido e escrito polo seu cadro actoral, pero tamén botando man de moitos compañeiros e compañeiras ás que lles cedían o palco para mostraren as súas creacións. Polas máis de 100 ultranoites realizadas pasaron artistas como Narf, John Balan, Luís Tosar, Monti Castiñeiras, Iria Pinheiro, As Marías, Aldaolado, Os Sancaetanos, Os da Ría, Carlos Santiago, etc. Unhas montaxes sempre atentas á actualidade -como esquecer a Miguel de Lira como electricista da catedral ou como Dorribo, a Mónica dándolle vida a un Naranjito pasado de revolucións ou a Manolo Cortés como Mariano ou como o Emérito- pero envolveitas nunha crítica pouco condescendente, aínda que construtiva.\nManifestando a miña admiración por Chévere, ninguén pode xa dubidar do gran galano que recibín o día que me dixeron que o grupo quería instalarse en Teo e eu, daquela concelleira de Cultura, debía arranxalo todo.\nAceptar a posibilidade que a compañía nos ofrecía foi unha decisión política fundamentada na súa traxectoria e no convencemento de que a cultura, ademais de cultivar mentes, tamén dinamiza economicamente. O paso do tempo demostrou que non estabamos enganados. Dos beneficios económicos de ter a Chévere en Teo poden dar conta mellor ca min as empresas do municipio, nomeadamente as culturais que con eles traballaron e as de restauración que atenderon o seu público. A publicidade positiva que supuxo para o Concello aparecer asociado á compañía na súa cartelería exposta polos teatros do Estado e tamén de América Latina ou nos medios de comunicación que se facía eco das súas obras esixirían do Concello un forte investimento en campañas de propaganda que, estou segura, non ían chegar a un público tan grande.\nTeo foi un dos poucos lugares en que se puido ver a triloxía de Citizen, e as estreas de Eurozone e de Eroski Paraíso e as súas derradeiras funcións\nE se falamos do cultivo da mente e do espírito convén non esquecer que en Teo foi un dos poucos lugares en que se puido ver a triloxía de Citizen, cunha segunda parte que é unha obra mestra do teatro social, e as estreas de Eurozone e de Eroski Paraíso e as súas derradeiras funcións. E os centros escolares e as asociacións puideron gozar de representacións nos seus locais de espectáculos de pequeno formato como I'll be watching you ou As fillas bravas. Outros colectivos tamén se beneficiaron da guía de membros da compañía para sacar adiante os seus proxectos audiovisuais ou teatrais.\nE se co dito con anterioridade non fose abondo, hai algo máis que nunca se lle poderá pagar a Chévere. A pesar do seu tamaño poboacional e do seu nivel socioeconómico, en Teo non había nin hai un auditorio como o que, por exemplo, ten O Milladoiro na súa Casa da Cultura. Existe un local dentro do edificio sociocultural da Ramallosa que ten un escenario. A chegada de Chévere permitiu que ese local, grazas ó material técnico que trouxeron consigo -gradas, pantalla, focos, dímers..., se convertese nun teatro no que representar calquera espectáculo.\nO PSOE, na actualidade no goberno de Teo, mercoulle o discurso sobre Chévere ó PP e hoxe, a compañía galega que é Premio Nacional de Teatro do Goberno de España deixa de ser residente en Teo\nA oposición política no Concello de Teo utilizou o convenio asinado con Chévere para ser compañía residente como un ariete para trucar contra o goberno municipal argumentando primeiro que os cartos que se lles daba a eles farían diminuír as subvencións ás asociacións do Concello. Cando isto se demostrou que era mentira, volveuse á carga indicando que eses cartos deberían servir para aumentar a contribución ás asociacións, por certo máis subvencionadas por un goberno municipal da contorna de Compostela e, se cadra, de Galicia. Aínda que o posicionamento indicando foi mantido inalterable polo PP ó longo dos anos, o PSOE, na actualidade no goberno de Teo, mercoulle o discurso sobre Chévere ó PP e hoxe, a compañía galega que é Premio Nacional de Teatro do Goberno de España deixa de ser residente en Teo.\nNon é unha mágoa, é unha traxedia para Teo e a súa veciñanza.\nCarme Hermida Gulías, profesora da Facultade de Educación da USC. Entre os anos 2007 e 2015 foi concelleira de Cultura no Concello de Teo.


Luns, 10 Xaneiro 2011 10:49\nNarón acolle o II Festival Internacional de Narración Oral\nNarón acolle os días 14 e 15 de xaneiro o II Festival Internacional de Narración Oral Conta con Narón. Con este Festival celébrase unha exaltación da palabra, a historia, a historia contada e oída. Conta con Narón naceu como unha extensión do Festival Internacional de Narración Oral de Agüimes (Gran Canaria), que este ano celebra a súa vixésimaterceira edición, converténdose no máis antigo do estado. Diferentes escenarios acollerán a algúns dos mellores contistas galegos e estatais, que presentarán os seus espectaculos polas diferentes parroquias do concello naronés. Candido Pazó, Paula Carballeira, Pep Bruno, Aldo Méndez, nx0woé Campanari e Félix Albo…\nO CIRP publica material inédito de Uxío Novoneyra\nO Centro Ramón Piñeiro para a Investigación en Humanidades vén de publicar novos materiais inéditos que afondan na figura e na obra de Uxío Novoneyra. Trátase do segundo volume de Celebración de Uxío Novoneyra (1930-1999), un proxecto editorial iniciado en 2010 por este centro de investigación. A obra recolle novos datos bio-bibliográficos do poeta e dá conta, por exemplo, da memoria de licenciatura que sobre Os eidos se presentou na Facultade de Filoloxía da Universidade de Valladolid en 1978. Así mesmo, inclúe a listaxe de novidades ou reedicións de estudos e ensaios sobre a obra de Uxío Novoneyra publicados durante…\nLuns, 10 Xaneiro 2011 10:48\nO poeta Bernardino Graña recibirá o Facho de Ouro o vindeiro 29 de xaneiro\nA Agrupaçom Cultural O Facho da Coruña entregará o vindeiro 29 de xaneiro o Facho de Ouro ao escritor cangués Bernardino Graña. A Directiva da Agrupaçom acordou outorgar O Facho de Ouro a Graña como testemuña e recoñecemento a súa longa traxectória na defensa da dignidade e da cultura de Galicia. O acto cívico será acompañao dunha cea homenaxe ás 21.00 h. no Hotel Riazor da Coruña. Ese mesmo día, e en lembranza dos Precursores, e Mártires, a Agrupaçom Cultural O Facho organiza un ofrenda floral nos xardíns de Méndez Núñez diante do monumento a Curros Enríquez ás 12.30 h.…\nVenres, 07 Xaneiro 2011 10:48\nCultura e solidaridade este domingo en Compostela con Implícate\nA ONG galega Implicadas/os no Desenvolvemento organiza un ano máis Implícate, noite de música e palabra solidaria, que neste 2011 chega a súa sexta edición. Será o domingo 9 de xaneiro ás 20.30 h. no Teatro Principal de Santiago de Compostela. Coa finalidade de conseguir fondos para levar a cabo os numerosos proxectos que desenvolven, Implicadas/os no Desenvolvemento organiza unha gala para a cultura e a solidaridade, mesturando literatura, teatro, danza e música. Presentado por Luís Tosar e Yolanda Castaño, contarase coas intervencións, entre outros, de Ánxela Gracían, Lino Braxe, Marcia Campo, Séchu Sende, Quico Cadaval, o Centro Coreográfico Galego,…\nO Instituto Galego de Análise e Documentación Internacional (Igadi) organiza hoxe ás 20.00 h. un Acto Cívico de homenaxe a Fernando Pérez-Barreiro Nolla (Ferrol, 1931-Lancaster, 2010), un dos máis destacados tradutores do panorama literario galego ademais de ser un referente de valor incalculable para a diáspora e a cultura galega. Os actos principiarán ás 20.00 h. cunha presentación a cargo de Mari Pereira, xornalista da Radio Galega. No trancurso da homenaxe contarase coas intervencións de Xulio Ríos, Nicolás Vidal, Francisco X. Fernández Naval, Francisco Silva Castaño e Xosé Luís Franco Grando. Completarán os actos as interpretacións musicais a cargo de Inma…\nO pasado 5 de xaneiro finou en Canarias mentres se atopaba de vacacións coa súa familia o xeógrafo, investigador e escritor Francisco Xavier Río Barja. Francisco Xavier Río Barja naceu en Lugo no ano 1919 e estuda Filosofía e Letras na Universidade de Santiago de Compostela, onde se licencia en 1942 e, posteriormente, en 1953, doutorase en Ciencias Históricas, en Madrid. O seu labor docente desenvolveuse na Facultade de Xeografía, da que foi profesor adxunto durante varios anos e onde foi discípulo e colaborador de Ramón Otero Pedrayo, que naquelas datas era Catedrático de Xeografía. Forma parte da Real Academia…\nVenres, 07 Xaneiro 2011 10:45\nEdicións Xerais de Galicia volve convocar este 2011 os seus premios, desta volta nas súas tres categorías tras a non convocatoria o pasado ano do premio xuvenil. Deste xeito, premio Xerais de novela acada a súa 28ª edición, o Melín de literatura infantil a 26ª edición e o Fundación Novacaixagalicia-Claudio San Martín a súa 5ª edición. O premio económico fíxase en 25.000 euros no Xerais de novela e en 10.000 euros en cada unha das outras dúas categorías. O prazo de entrega de orixinais remata o día 11 abril de 2011. O xurado emitirá o seu fallo no curso da…\nA Galería Mulleres dedica o mes de xaneiro á política Clara Campoamor\nA Galería de Mulleres da Biblioteca da Muller do Concello de Muxía dedica á política e feminista Clara Campoamor (Madrid 1888 – Laussanne 1972) este mes de xaneiro. Coa Galería de Mulleres destácase cada mes o labor dunha muller no mundo das artes, as letras, a ciencia, ... Cada mes estará dedicado a unha muller e repartiranse carteis nos que apareza esa muller e indicacións para informarse sobre ela ou para acceder á súa obra. Con cada muller destacada indicarase que libro ou libros están á disposición do usuario/a na Biblioteca da Muller do Concello de Muxía, escritos por esta…


Seguros para dous - Máis vale previr que lamentar\nSeguros para dous\nEstás embarazada! Parabéns! Xa tes todo preparado para darlle a benvida ao teu bebé: a súa roupiña, tan suave e tenra, dobrada no seu caixón; o seu berce, moi cómodo e acolledor, repleto de peluches; o baño listo, case con burbullas, xabóns, cremas e esponxosas toallas; a súa cadeira, e mil cousas máis que non paras de mirar con cariño e colocar unha e outra vez.\nDesexabas ser mamá, polo que te encargaches de telo todo preparado, e que é o máis importante?, non o é un pixama, tampouco unha bonita manta. O máis importante é a túa saúde… a súa saúde. Que todo vaia e saia ben, e esa desexada “horiña curta”. Polo que te aseguraches de contratar no teu Seguro de Saúde a Cobertura de Embarazos e Partos.\nComo muller previsora tiveches en conta o período de carencia que podería chegar ata os 10 meses anteriores ao teu embarazo. E contratando esta cobertura poderías ter incluídas todas as probas diagnósticas (ecografías, analíticas, amniocentse…), o seguimento da xestación, asistencia ao parto, atención do bebé e por que non incluír as clases prenatais e, por suposto, un programa de saúde materno-infantil.\nAgora só queda relaxarse e esperar, os profesionais encargaranse de garantirche que todo sairá ben. Nós axudámosche a elixir os mellores, porque ti e a túa familia merecedes o mellor.\n« Quen paga a sarabiada do meu coche?\nO cazador cazado »


Handley Page Hampden - Wikipedia, a enciclopedia libre\n21 de xuño de 1936\nO Handley Page Hampden foi un bombardeiro bimotor medio británico da Segunda Guerra Mundial. Orixinouse por un requirimento de 1932 e voou por primeira vez o 21 de xuño de 1936. Entrou en servizo a finais de 1938 e operou de día entre 1939 e 1940, formando o groso dos bombardeos diarios sobre Europa, xunto co Whitley e o Wellington, pero debido á enorme cantidade de baixas quedaría relegado a misións nocturnas a partir de entón. Sería retirado do servizo no comando de bombardeiros a finais de 1942. Era coñecido como a "maleta voante" debido ao estreito espazo para os seus tripulantes.\nDeseño e desonvelvemento[editar | editar a fonte]\nHandley Page deseñou o Hampden coas mesmas especificacións que o Vickers Wellington (Air Ministry Specification B.9/32) para un bombardeiro diario bimotor. Un prototipo do HP.52 foi pedido e realizou o seu voo de estrea o 21 de xuño de 1936. O primeiro lote de produción de 180 Mk I Hampdens foi fabricado segundo a "Specification 30/36", voando o seu primeiro exemplar o 4 de maio de 1938.\nO Mk I tiña unha tripulación de catro persoas: piloto, navegante/bombardeiro, operador de radio e artilleiro traseiro. Concibido como un cazabombardeiro rápido e manobrable, o Hampden tiña unha metralladora fixa de 7.7 mm Vickers K na fuselaxe dianteira. Para evitar o peso de torretas, o Hampden tiña un nariz curvado de plexiglás cunha Vikers K manual, e outras sinxelsa na parte traseira superior do avión e na parte baixa da fuselaxe. A configuración era semellante á introducida nesa época nos bombardeiros medios da Luftwaffe, entre os que destacaba o Dornier Do 17. As metralladoras demostraron ser inaxeitadas para a defensa, polo que en 1940 as armas sinxelas foron substituídas por Vickers K dobres.\nO Hampden usaba un deseño de pel tensada reforzada cunha mestura de seccións dobradas e extruídas coa á tendo un único longueiro. A construción realizouse con seccións prefabricadas que despois se unían. A fuselaxe estaba dividida en tres grandes seccións (frontal, central e traseira); a central e a traseira estaban así mesmo divididas noutras dúas. Con este sistema era máis doado equipar as distintas partes por separado, mellor que facelo unha vez o avión estivese montado. De xeito semellante, a á estaban compostas por tres grandes pezas.\nFabricaríanse un total de 1.430 Hampdens: 500 por Handley Page, 770 por English Electric e, durante os ano 1940 e 1941, 160 no Canadá polo consorcio Canadian Associated Aircraft (aínda que algúns foron retidos no Canadá, 84 foron enviados por mar ao Reino Unido).\nTraído desde «https://gl.wikipedia.org/w/index.php?title=Handley_Page_Hampden&oldid=6042754»


Carlos de Habsburgo-Lorena - Wikipedia, a enciclopedia libre\nArquiduque e príncipe imperial de Austria,\nPríncipe real de Hungría, Bohemia, Croacia, Eslovenia e Dalmacia,\nConde de Habsburgo, Galicia e Lodomeria\nO Arquiduque Karl de Austria.\nKarl Thomas Robert Maria Franziskus Bahnam Georg von Habsburg-Lothringen\n11 de xaneiro de 1961\nStarnberg, Baviera, Alemaña Occidental\nArquiduque Otón, príncipe herdeiro de Austria\nArchiduque Otto, príncipe heredero de Austria (1912 - 2011)\nPrincesa Rexina de Saxonia-Meiningen (1925 - 2010)\nEscudo de armas do Imperio de Austria\nCarlos de Habsburgo-Lorena e Saxonia-Meiningen (en alemán: Karl Thomas Robert Maria Franziskus Bahnam Georg von Habsburg-Lothringen), nado en Starnberg, Baviera, Alemaña o 11 de xaneiro de 1961, é un arquiduque austríaco, membro da familia imperial, hoxe non reinante, de Austria.\nNa época do seu nacemento, o seu pai non posuía ningunha nacionalidade de facto, e vivía en Alemaña cun pasaporte diplomático español, mentres que a súa nai era cidadá alemá. Igual que o seu pai e os seus irmáns, Carlos tiña prohibido entrar en Austria nos primeiros anos da súa vida.\nPertence á casa de Habsburgo, cuxa xefatura ostenta desde 2007, ano en que sucedeu ao seu pai, o príncipe Otón de Habsburgo-Lorena, tras a renuncia deste.\nOs seus títulos son os de arquiduque e príncipe imperial de Austria e príncipe real de Hungría e de Bohemia. É o actual xefe da rama austríaca da Orde do Vélaro de Ouro.\nEn Austria, ningún dos membros da casa de Habsburgo ten titularidade oficial dos seus títulos, polo que estes son honorarios e o seu nome legal o de Carlos Habsburgo-Lorena.\nFoi membro do Parlamento Europeo, en representación do Partido Popular Austríaco, entre 1996 e 1999.\nO arquiduque Carlos de Habsburgo é fillo de Otón de Habsburgo-Lorena (1912-2011) e da princesa Rexina de Saxonia-Meiningen (1925–2010). O seu avó foi o último emperador de Austria e rei de Hungría e de Bohemia, Carlos I/IV.\nDedicado á política, é o presidente e fundador da organización Paneuropa-Austria desde 1987. O 13 de outubro de 1996 foi elixido deputado do Parlamento Europeo polo Partido Popular de Austria.\nDesde o 19 de xaneiro de 2002 é o Director Xeral da Organización de Nacións e Pobos non Representados (UNPO).\nTivo tamén breves incursións na televisión pública austríaca ORF, concretamente no programa Who Is Who ("Quen é quen?")..\nO 1 de xaneiro de 2007 o seu pai renunciou aos seus dereitos dinásticos no seu favor, converténdose no xefe da casa Imperial de Austria e Real de Hungría e de Bohemia.\nPreside o Comité Internacional de Escudos Azuis, equivalente cultural da Cruz Vermella para a preservación de monumentos e o patrimonio cultural.\nO arquiduque Carlos de Habsburgo reside en Salzburgo desde 1981, na Casa Austria, coñecida antes como Villa Swoboda.\nO 31 de xaneiro de 1993, Carlos contraeu matrimonio coa baronesa Francesca Thyssen-Bornemisza, filla do barón Hans Heinrich von Thyssen-Bornemisza e da súa segunda esposa, Fiona Frances Elaine Campbell-Walter, na Santuario de Mariazell (Austria). O matrimonio ten tres fillos:\nLeonor Helena María do Pilar Iona de Habsburgo-Lorena (Salzburgo, Austria, 28 de febreiro de 1994).\nFernando Zvonimir María Baltasar Keith Miguel Otón Antal Bahnam Leonardo de Habsburgo-Lorena (Salzburgo, Austria, 21 de xuño de 1997).\nGloria María Paloma Bogdana Rexina Fiona Gabriela de Habsburgo-Lorena (Salzburgo, Austria, 15 de outubro de 1999).\nDesde o ano 2003, Carlos e Francesca encóntranse separados de forma amistosa.\nDesde 1986, Carlos de Habsburgo-Lorena é o presidente da rama austríaca da Unión Internacional Paneuropea. En outubro de 1996, foi elixido deputado no Parlamento Europeo polo Partido Popular Austríaco (ÖVP).\nO 19 de xaneiro de 2002 foi nomeado Director Xeral da UNPO.\nDesde o 7 de decembro de 2008 é o Presidente da Asociación de Comités Nacionais do Escudo Azul.\nAntepasados de Carlos de Habsburgo-Lorena\n16. Arquiduque Carlos Luís de Austria\n8. Arquiduque Otón Francisco de Austria\n17. Princesa María Anunciada de Borbón-Dúas Sicilias\n4. Emperador Carlos I de Austria\n18. Rei Xurxo I de Saxonia\n9. Princesa María Xosefa de Saxonia\n2. Arquiduque Otón de Austria\n21. Princesa Luísa María de Francia\n22. Rei Miguel I de Portugal\n1. Carlos, Príncipe Herdeiro de Austria, Hungría e Bohemia\n24. Duque Xurxo de Saxonia-Meiningen\n12. Príncipe Federico Xoán de Saxonia-Meiningen\n25. Princesa Feodora Vitoria de Hohenlohe-Langenburg\n6. Príncipe Xurxo de Saxonia-Meiningen\n26. Conde Ernesto Casimiro de Lippe-Biesterfeld\n13. Condesa Adelaida de Lippe-Biesterfeld\n27. Condesa Carolina Federica de Wartensleben\n3. Princesa Rexina de Saxjonia-Meiningen\n28. Conde Maximiliano Federico de Korff\n14. Conde Alfredo de Korff\n29. Condesa Gabriela de Mirbach-Kosmanos\n7. Condesa Clara María de Korff, Señora de Schmissing-Kessenbrock\n30. Barón Francisco Ricardo de Hilgers\n15. Baronesa Helena de Hilgers\n31. Inés Zernentsch\nOtón de Habsburgo-Lorena Pretendente aos tronos de Austria, Hungría e Bohemia\n↑ Habsburgs Erbe zerfiel und erlebte dennoch eine Renaissance,\n↑ Christoph Rella, "Habsburger. Die vielen Pflichten des Adels" en Wiener Zeitung, 5-07-2011.\n↑ Le trésor de l'ordre de la Toison d'or en Le Trésor impérial (en francés).\n↑ "Beruf: Enkel". Die Presse (en alemán). 3 de abril de 2011.\n↑ Shaw, William, "We Are Not a Muse", New York Times, 25 de febreiro de 2007.\nWikimedia Commons ten máis contidos multimedia na categoría: Carlos de Habsburgo-Lorena\nArtigo sobre Carlos de Habsburgo-Lorena. Diario El Mundo (España), 12-12-1998.\nConta de Twitter de Carlos de Habsburgo-Lorena\nTraído desde "https://gl.wikipedia.org/w/index.php?title=Carlos_de_Habsburgo-Lorena&oldid=5637701"\nA última edición desta páxina foi o 6 de decembro de 2020 ás 20:43.


Declaración de reparación e recoñecemento persoal - Trámites e xestións persoais - Ministerio de Xustiza\nDeclaración de reparación e recoñecemento persoal\nA Lei 52/2007, coñecida como Lei de Memoria Histórica, recoñece o dereito á reparación moral e á recuperación da memoria persoal e familiar dos que padeceron persecución ou violencia durante a Guerra Civil e a Ditadura.\nPor esta razón, no seu artigo 4 a Lei considera o dereito a obter unha Declaración de reparación e recoñecemento persoal aos que durante a Guerra Civil e a Ditadura padeceron persecucións, condenas, sancións ou calquera outra forma de violencia persoal por razóns políticas, ideolóxicas ou de crenza relixiosa.\nEntre estas razóns se inclúe a pertenza, colaboración ou relación con partidos políticos, sindicatos, organizacións relixiosas ou militares, minorías étnicas, sociedades secretas, loxas masónicas e grupos de resistencia, así como o exercicio de condutas vinculadas con opcións culturais, lingüísticas ou de orientación sexual.\nMediante esta Declaración, a democracia española honrará aqueles cidadáns que padeceron directamente a inxustiza e os agravios derivados da Guerra Civil e da Ditadura franquista. Aos que perderon a vida e tamén aos que perderon a súa liberdade ao padecer prisión, deportación, confiscación dos seus bens, traballos forzosos ou internamentos en campos de concentración dentro ou fóra das nosas fronteiras. Igualmente, recoñecerase aos que perderon a patria ao ser empurrados a un longo, desgarrador e, en tantos casos, irreversible exilio.\nQue efectos ten a Declaración de Reparación\nEsta Declaración leva consigo o recoñecemento e a reparación moral para aquelas persoas que sufriron as consecuencias da Guerra Civil e da Ditadura, e para os seus familiares.\nEntregarase ao peticionario un Título expedido polo Ministro de Xustiza no que constará a Declaración de reparación e recoñecemento persoal.\nConcederase unha única Declaración de reparación para cada persoa afectada. Unha vez concedida, o Ministerio de Xustiza poderá expedir copias do Título a outros familiares ou institucións públicas que acrediten a súa relación co afectado cando así o soliciten.\nA Declaración non supón o recoñecemento de responsabilidade patrimonial do Estado nin de calquera Administración Pública, nin dá lugar a efecto, reparación ou indemnización de índole económica ou profesional. Con todo, será plenamente compatible con calquera outra fórmula de reparación prevista no ordenamento xurídico.\nDocumentación necesaria para solicitar a declaración\nA. Modelo de solicitude A solicitude de Declaración de reparación deberá formalizarse segundo o MODELO que pode descargarse aquí.\nB. Documentos sobre o afectado e, se for o caso, peticionario. Dependendo de quen solicite a Declaración, deberán presentarse ademais os seguintes documentos (orixinais ou copias compulsadas):\nDocumentos acreditativos da identidade do afectado (DNI, pasaporte ou outro documento que poida acreditar a súa identidade e nacionalidade).\nSe a solicitude non a presenta o afectado por falecemento, deberán presentarse ademais os documentos que acrediten a identidade do peticionario e o vínculo coa persoa afectada (libro de familia, certificado rexistral, etc.).\nNo suposto de que o solicitante sexa unha institución pública, deberán achegarse os documentos acreditativos da personalidade xurídica da entidade, da representación e do vínculo co afectado.\nC. Documentos sobre os feitos e razóns da petición. En todo caso, deberá presentarse toda a documentación que obre en poder do peticionario relativa aos feitos e razóns que a motivan, así como todos aqueles antecedentes que se consideren oportunos.\nPoderanse achegar tamén documentos e informes expedidos por entidades ou institucións, públicas ou privadas, que estean relacionadas coa reparación e recuperación da memoria persoal e familiar das vítimas da Guerra Civil e a Ditadura, así como dos partidos políticos, sindicatos e asociacións que sufriron persecución durante a Ditadura.\nNas instrucións adxuntas ao modelo de solicitude ofrécese toda a información necesaria sobre os distintos documentos.\nA persoa directamente afectada, con independencia da súa nacionalidade.\nEn caso de falecemento da anterior, poderán solicitar a Declaración:\nO cónxuxe ou persoa ligada con análoga relación de afectividade.\nOs ascendentes: pais, avós, etc.\nOs descendentes: fillos, netos, etc.\nSó no caso de non existir cónxuxe (ou persoa con análoga relación de afectividade) nin os familiares citados, poderán solicitar a declaración as institucións públicas nas que a persoa afectada desenvolvese cargo ou actividade relevante (por exemplo o concello se foi alcalde, a universidade se foi reitor, etc.). Para iso, será necesario un acordo previo do órgano colexiado de goberno.\nA Declaración poderase solicitar en calquera momento.\nSe a solicitude non vai acompañada dos datos e documentos necesarios para a súa tramitación, pedirase ao interesado que os presente nun prazo de 10 días. Se non o fai, ditarase resolución na que se considerará que desistiu da súa petición.\nIsto non impide que o interesado poida volver presentar a solicitude posteriormente, unha vez que obteña os documentos que no seu momento non puido achegar.\nA Administración deberá notificar a resolución ao interesado no prazo de 6 meses contados dende a data de presentación. Pasado ese prazo sen que se dite resolución, a solicitude entenderase estimada.\nModelo de solicitude da declaración de reparación e recoñecemento persoal (PDF. 200 KB)


Carmela Silva: 'Tentar acusar de falsidade a un cargo público paréceme escandaloso' - Pontevedra Viva\nVenres 14 de Setembro, 2018 ás 14:15 do Venres 14 de Setembro, 2018\nÁngel Moldes no pleno da Deputación de Pontevedra\n"Tentar acusar de falsidade a un cargo público paréceme escandaloso", declarou a presidenta da Deputación de Pontevedra, Carmela Silva, en resposta ás dúbidas sementadas polo Partido Popular sobre a veracidade dos datos turísticos que ofrece a administración provincial.\nO grupo do Partido Popular acusou de "intromisión" nas competencias doutras administracións e esixiu a Carmela Silva que revelase "a fonte" dos datos turísticos que ofrece que segundo a presidenta provincial é a mesma que tiña o PP cando gobernaba na Deputación con Rafael Louzán á fronte cando se creou o Observatorio de Turismo Rías Baixas. "Entón si que lles valían os datos", reprochoulles Silva.\n"Este é un debate sucio que non ten nada de real", resolveu a mandataria provincial.\nEsta discusión tivo lugar este venres durante o pleno da Deputación de Pontevedra convocado de maneira extraordinaria ao non celebrarse o correspondente ao mes de agosto.\nNeste marco foron rexeitadas as dúas mocións que presentou o Partido Popular. Na primeira solicitaban á presidenta Carmela Silva que convocase ao sector turístico e aos concellos a unha reunión para planificar o ano 2019 nesta materia, que segundo adiantou o responsable desta área no goberno provincial Santos Héctor "xa está prevista para o próximo mes de outubro".\nIgualmente o PP demandou sen éxito que o organismo provincial outorgue axudas económicas aos afectados polos incendios forestais do mes de outubro do pasado ano. O deputado socialista Carlos López Font afirmou que pedirá a reposición do programa televisivo Barrio Sésamo para que os populares aprendan conceptos básicos como, ao seu xuízo, son as competencias que ten cada administración e respecto dos incendios "esa responsabilidad la tienen ustedes en la Xunta".\nVIARIO DE ACCESO A MONTE PORREIRO\nO pleno tamén aprobou a inadmisión dos recursos de reposición presentados por varios particulares afectados polas expropiacións do novo viario de acceso a Monte Porreiro, polo que, segundo indicou o vicepresidente César Mosquera, en breve poderanse licitar as obras.\nO deputado da Coalición Electoral SON, Xosé Lois Jácome, presentou unha moción na que solicitaba á Deputación que instase á Xunta a abrir de novo a convocatoria de subvencións destinadas á creación ou mellora de infraestruturas e equipamentos nos concellos de Galicia. A iniciativa foi aprobada cos votos a favor de SON, PSOE e BNG. No debate Jácome criticou o "caciquismo" co que foron adxudicadas as axudas.\nO PSOE apoiou a iniciativa sumándose ás queixas polo modo "escandaloso" de repartir as axudas por parte da Xunta "para os concellos gobernados polo PP", segundo dixo a socialista Montserrat Magallanes.\nO portavoz popular, Ángel Moldes defendeu a existencia de "criterio" e "bases" na adxudicación destas axudas e rexeitou que desde o goberno provincial pretendan "dar leccións" nesta materia acusándolles de beneficiar "aos concellos onde vostedes gobernan".\nFoi a propia presidenta Carmela Silva quen replicó a intervención do PP. "Vostede mente descaradamente", acusou a Ángel Moldes defendendo que "somos unha administración modélica" e apuntando que non entende como a xustiza non investiga esas axudas da Xunta.\nAo comezo da sesión Ángel Rivas tomou posesión como deputado provincial polo grupo socialista en substitución do seu compañeiro na corporación do Concello de Vigo, David Regades unha vez que este último asumiu o seu novo cargo como delegado da Zona Franca. "Xa lle adianto que aquí se traballa moito, espero que veña coas pilas cargadas", saudoulle a presidenta.\nO Plan Deporemse reparte 11 millóns de euros entre 31 concellos "de todas as cores políticas"\nPor Oskar Viéitez & Mónica Patxot | Martes 18 de Setembro, 2018\nPor Oskar Viéitez | Xoves 13 de Setembro, 2018\nO PP critica o "fracaso estrepitoso" da xestión turística da Deputación